አልማ በሦስት ወራት ውስጥ ሦስት ትምህርት ቤቶችን አስገንብቶ ለማኅበረሰቡ አስረከበ፡፡ በቀጣይ ሰፊ የለውጥ እቅድ ይዞ እየሠራ በመሆኑ የሕዝብ ተሳትፎው ተጠናክሮ እንዲቀጥልም ጥሪ አቅርቧል፡፡
የአማራ ልማት ማኅበር (አልማ) የአማራ ክልል ሕዝብን የማኅበራዊ ልማት ችግሮች በዘላቂነት ለመፍታት አዲስ የለውጥ ስትራቴጂካዊ እቅድ ነድፎ እየሠራ ነው፡፡ በክልሉ ከሚያከናውናቸው የተለያዩ ማኅበራዊ የልማት ዘርፎች መካከል አዳዲስ ትምህርት ቤቶችን መገንባት፣ የትምህርት ቤቶችን ገጽታ ማሻሻል እና የጥራት ደረጃቸውን ማሳደግ ትልቅ ትኩረት ተሰጥቶታል፡፡የአልማ የሕዝብ ግንኙነት እና ኮሚዩኒኬሽን ዳይሬክተር ዓለማየሁ ሞገስ እንደተናገሩት በክልሉ ከሚገኙ ትምህርት ቤቶች መካከል በትምህርት ሚኒስቴር እና በክልሉ ትምህርት ቢሮ መስፈርት መሠረት ደረጃቸውን ያሟሉት 16 በመቶ የሚሆኑት ብቻ ናቸው፤ 84 በመቶ የሚሆኑት ደግሞ የጥራት ደረጃቸው ዝቅተኛ ነው፡፡ ‹‹አልማ በእነዚህ ትምህርት ቤቶች የተማረ የሰው ኃይል ሀገር ተረክቦ ትውልድ ያፈራል የሚል እምነት የለውም›› ያሉት ዳይሬክተሩ ደረጃቸውን ማሻሻል ቀዳሚ ተግባሩ በማድረግ እየሠራ መሆኑን አስታውቀዋል፡፡አልማ በቅርቡ በምሥራቅ በለሳ ወረዳ ጉሀላ ከተማ 13 ሕንጻዎች ያሉት የመጀመሪያ ደረጃ እና አንድ ሞዴል ቅድመ መደበኛ ትምህርት ቤቶች አስገንብቶ ከነ ሙሉ ቁሳቁሳቸው አስረክቧል፡፡ ከደረጃ በታች የነበረውን የጉሀላ ሁለተኛ ደረጃ ትምህርት ቤት አዳዲስ ግንባታ በመጨመር እና በማደስ ደረጃውን የማሻሻል ሥራም ተከናውኗል፡፡ ከ23 ሚሊዮን ብር በላይ ወጪ የተደረገባቸው ሦስቱ ትምህርት ቤቶች ግንባታቸው በሦስት ወራት ውስጥ ነው የተጠናቀቀው፡፡ በክልሉ የተለያዩ አካባቢዎችም ትምህርት ቤቶችን የማደስ፣ አዲስ የመገንባት እና የቁሳቁስ ማሟላት ሥራ እየሠራ መሆኑ ተገልጧል